《试院唱酬十一首 次前韵三首》
宋代·苏辙

老去在家同出家，《楞伽》四卷即生涯。
粗诗怪我心犹壮，细字怜君眼未花。
霜落初惊衾簟冷，酒酣犹喜笑言哗。
归心知有三秋恨，莫学匆匆下坂车。
门前溪水似渔家，流浪江湖归未涯。
邂逅高人来说法，支离枯木旋开花。
诸生试罢书如积，剧县归时论正哗。
安得骑鲸従李白，试看牛女转云车。
渴醪能使客忘家，屈指归期已有涯。
鱼化昨宵惊细雨，鹿鸣他日饮寒花。
已谙江上肴蔬薄，莫笑衙前鼓笛哗。
太守况兼乡曲旧，会须投辖止行车。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。